Document ID: 32014R0415

REGOLAMENT TA' IMPLIMENTAZZJONI TAL-KUMMISSJONI (UE) Nru 415/2014
tat-23 ta' April 2014
li jemenda r-Regolament (KE) Nru 2535/2001 dwar l-amministrazzjoni tal-kwoti tariffarji għall-prodotti tal-ħalib li joriġinaw mill-Ukraina u li jidderoga minnu
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikulari l-punti (a) u (c) tal-Artikolu 187 tiegħu,
Billi:
(1)
Ir-Regolament (UE) Nru 374/2014 tal-Parlament Ewropew u tal-Kunsill (2) jipprevedi arranġamenti preferenzjali għall-2014 dwar id-dazji doganali marbuta mal-importazzjoni ta' ċerti oġġetti li joriġinaw mill-Ukraina. Skont l-Artikolu 3 ta' dak ir-Regolament, il-prodotti agrikoli elenkati fl-Anness III tiegħu għandhom ikunu aċċettati għall-importazzjoni fl-Unjoni fil-limiti tal-kwoti tariffarji stabbiliti f'dak l-Anness. Il-kwoti msemmija fl-Anness III tar-Regolament (UE) Nru 374/2014 għandhom ikunu amministrati mill-Kummissjoni skont l-Artikolu 184(2)(b) tar-Regolament (UE) Nru 1308/2013.
(2)
L-Anness III tar-Regolament (UE) Nru 374/2014 jinkludi kwoti tariffarji għall-ħalib u l-prodotti tal-ħalib. Hemm bżonn li dawn il-kwoti jiġu inklużi fl-Anness I tar-Regolament tal-Kummissjoni (KE) Nru 2535/2001 (3) u li fl-Artikolu 19 ta' dak ir-Regolament tiddaħħal referenza għar-regola rilevanti dwar il-prova tal-oriġini li hija meħtieġa għall-importazzjoni skont dawk il-kwoti.
(3)
Peress li l-kwoti msemmija fl-Anness III tar-Regolament (UE) Nru 374/2014 huma miftuħa biss sal-31 ta' Ottubru 2014, għandu jiġi speċifikat il-perjodu għat-tressiq tal-applikazzjonijiet għal-liċenzji tal-importazzjoni u l-perjodu ta' validità tat-tali liċenzji.
(4)
Skont l-Artikolu 10(1) tar-Regolament tal-Kummissjoni (KE) Nru 2535/2001, l-importaturi approvati f'Mejju 2013 jistgħu jimpurtaw skont il-kwoti biss matul il-perjodu ta' bejn l-1 ta' Lulju 2013 u t-30 ta' Ġunju 2014. Peress li l-kwoti miftuħa għall-Ukraina, b'każ ta' eċċezzjoni, huma fuq medda ta' żewġ perjodi ta' sitt xhur konsekuttivi, l-importaturi approvati jistgħu jimpurtaw biss sat-30 ta' Ġunju 2014 iżda l-kwoti kkonċernati huma miftuħa sal-31 ta' Ottubru 2014. Għaldaqstant, ta' min jagħmilha possibbli għal dawn l-importaturi li jimpurtaw skont il-kwoti msemmija fl-Anness III tar-Regolament (UE) Nru 374/2014 sal-31 ta' Ottubru 2014.
(5)
Ir-Regolament ta' Implimentazzjoni tal-Kummissjoni (UE) Nru 1001/2013 (4) issostitwixxa xi kodiċijiet tan-NM fl-Anness I tar-Regolament tal-Kunsill (KEE) Nru 2658/87 (5) b'kodiċijiet tan-NM ġodda li issa huma differenti minn dawk msemmija fir-Regolament (UE) Nru 374/2014. Għaldaqstant, l-Anness I tar-Regolament (KE) Nru 2535/2001 għandu jirrifletti l-kodiċijiet tan-NM l-ġodda.
(6)
Għalhekk, ir-Regolament (KE) Nru 2535/2001 għandu jiġi emendat skont dan.
(7)
Peress li l-kwoti msemmija fl-Anness III tar-Regolament (UE) Nru 374/2014 huma miftuħa biss sal-31 ta' Ottubru 2014, dan ir-Regolament għandu jidħol fis-seħħ mill-aktar fis possibbli.
(8)
Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2535/2001 għandu jiġi emendat kif ġej:
(a)
fl-Artikolu 5 għandu jiżdied il-punt (l) li ġej:
“(l)
il-kwoti msemmija fil-Parti L tal-Anness I”.
(b)
fl-Artikolu 19(1), għandu jiżdied il-punt (j) li ġej:
“(j)
L-Artikolu 2(a) tar-Regolament (UE) Nru 374/2014 tal-Parlament Ewropew u tal-Kunsill (*).
(*) Ir-Regolament (UE) Nru 374/2014 tal-Parlament Ewropew u tal-Kunsill tas-16 ta' April 2014 dwar it-tnaqqis jew l-eliminazzjoni tad-dazji doganali fuq oġġetti li joriġinaw mill-Ukraina (ĠU L 118, 22.4.2014, p. 1)”." 						
(c)
fl-Anness I, għandha tiżdied Parti L ġdida, li t-test tagħha huwa mogħti fl-Anness ta' dan ir-Regolament.
Artikolu 2
L-applikazzjonijiet għal-liċenzji għall-kwoti msemmija fil-Parti L tal-Anness I tar-Regolament (KE) Nru 2535/2001, miżjuda bl-Artikolu 1(c) ta' dan ir-Regolament, għandhom jitressqu sa mhux aktar tard mis-13.00, ħin ta' Brussell, fl-għaxar jum kalendarju minn meta jidħol fis-seħħ dan ir-Regolament.
Il-liċenzji maħruġa għandhom ikunu validi minn dakinhar li jinħarġu sal-31 ta' Ottubru 2014.
Artikolu 3
B'deroga mit-tieni subparagrafu tal-Artikolu 10(1) tar-Regolament (KE) Nru 2535/2001, l-importaturi approvati fl-2013 u fl-2014 huma awtorizzati jimpurtaw prodotti skont il-kwoti msemmija fil-Parti L tal-Anness I tar-Regolament (KE) Nru 2535/2001, miżjuda bl-Artikolu 1(c) ta' dan ir-Regolament, sal-31 ta' Ottubru 2014.
Artikolu 4
Dan ir-Regolament għandu jidħol fis-seħħ l-għada li jiġi ppubblikat f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-23 ta' April 2014.

Labels: 3
17
18